stanford-oval/wikipedia huggingface dataset:
בית שאן
היסטוריה > המנדט הבריטי ומלחמת העצמאות

בימי המנדט הבריטי הייתה ביסאן עיירה ערבית. בעיר הערבית שהו בשיאה של הקהילה היהודית בתקופת המנדט, בין 200 ל-250 יהודים, היה להם נציג בעירייה, פעלה שם מרפאה מטעם הדסה וגם בית ספר עברי.
במהלך מאורעות תרצ"ו-תרצ"ט איימו הערבים בביסאן בפרעות על הקהילה היהודית.
המאורעות פרצו ב-19 באפריל 1936 ויומיים לאחר מכן פונו כל יהודי העיר.
היהודי היחיד שנותר בעיירה היה הרופא ד"ר יוסף להרס. הוא נרצח ביריות ב-26 בפברואר 1937.
על פי סקר הכפרים 1945 בארץ ישראל מנתה 5,180 תושבים ושימשה כבירת נפת ביסאן במחוז הגליל (1945).
בימי מלחמת העצמאות היו בעיר 6,000 תושבים.
על פי תוכנית החלוקה יועדה העיר וסביבותיה להפוך לחלק מן המדינה היהודית. בחודש ינואר 1948 דווח כי הוועד הערבי העליון בראשות המופתי אמין אל-חוסייני סיכל ניסיון של מנהיגי העיר הערבים ותושבי האזור היהודים להגיע ל"הסכם בלתי רשמי של הבלגה הדדית".
עמק בית שאן ובמרכזו ביסאן נתפס בעיני מטה "ההגנה" כאחד הנתיבים העיקריים דרכם צפוי צבא עבר הירדן לפלוש למדינה היהודית. ב-22 באפריל המליץ יגאל אלון לכבוש את העיר ולהניס את תושביה הערביים. תושבי היישובים היהודיים באזור ויוסף ויץ הפעילו גם הם לחץ על מנהיגי היישוב וטענו כי צבא הלגיון נכנס לעיר ומחזק את ביצוריה. בעקבות כך מסוף אפריל הוטל מצור חלקי על העיר ומשפחותיה האמידות – עלי אבו רבאח, שכשיר וג'מוס – החלו לעזוב לעבר הירדן. בראשית מאי הורה הלגיון הערבי על פינוי נשים וילדים מהעיר.
בליל 11 במאי כבשה מחלקה של "ההגנה" את תל בית שאן. בעקבות זאת, ב-12 במאי נכנעה העיר לחיילי "ההגנה". במהלך המשא ומתן על תנאי הכניעה ברחו יחידות צבא השחרור הערבי ומרבית תושבי העיר, רובם לעבר הירדן ומיעוטם לג'נין. בעיר נותרו בין 700 ל-1,500 איש. תחילה הוטל עליהם עוצר ומשטר צבאי, אך קציני "ההגנה" באזור שחששו מהפלישה העתידית של צבאות ערב ומקיומו של ריכוז ערבי גדול בסמוך לחזית לחצו על פינוי הנותרים ובקשתם נענתה. ב-14 או ב-15 במאי נשלחו רובם אל מעבר לירדן, וכ-250–300 תושבים, רובם ככל הנראה נוצרים, הורשו להישאר עד ל-28 במאי, אז נאלצו לבחור בין יציאה לעבר הירדן או לנצרת. רובם העדיפו את נצרת, ובאותו יום הוסעו לשם במשאיות של צה"ל. יציאת הערבים מהעיר, יחד עם לחץ מצד ה"הגנה", גרמו גם ליציאתם של הערבים הנותרים בעמק בית שאן.
היסטוריה > לאחר הקמת מדינת ישראל

ביוני 1949 יושבה העיירה מחדש בשמה הקדום "בית שאן". בשנות ה-50 וה-60, במסגרת העלייה ההמונית, הובאו אליה עולים חדשים רבים מעיראק, איראן, רומניה וצפון אפריקה.
במהלך מלחמת ההתשה סבלה העיר מהפגזות ירדניות ומהסתננויות של מחבלים משטח ירדן. באירועים אלו נהרגו ונפצעו תושבים רבים. בשנת 1974 חדרו מירדן מחבלים מהחזית הדמוקרטית לשחרור פלסטין וביצעו בעיר פיגוע שגבה את חייהם של ארבעה מתושבי העיר, אירוע שהוביל להפגנות סוערות של התושבים.
בשנת 1999 הוכרזה בית שאן כעיר.
בנובמבר 2002 ביצעו שני מחבלי פת"ח שהגיעו מהכפר ג'לבון בשומרון פיגוע טרור בסניף הליכוד בעיר. בפיגוע, שהתרחש בעיצומו של יום הבחירות הפנימיות, נרצחו 6 אזרחים (5 מתוכם תושבי העיר) ונפצעו עשרות נוספים.
ביוני 2017 הופקדה תוכנית המתאר העירונית, במסגרתה יבנו כ-6,540 יחידות דיור, יוקמו כ-470 אלף מ"ר של שטחי תעסוקה ומסחר ויבנו גם כ-710 חדרי מלון. כמו כן צפויה הרחבת הגן הלאומי בעיר והקמת כניסה חדשה לכיוון מרכז העיר.
אוכלוסייה

לפי נתוני הלשכה המרכזית לסטטיסטיקה (הלמ"ס) נכון לסוף אוקטובר 2024 (אומדן), מתגוררים בבית שאן 20,483 תושבים (מקום 116 בדירוג רשויות מקומיות בישראל).  אחוז הזכאים לתעודת בגרות מבין תלמידי כיתות י"ב בשנת ה'תשפ"ב (2021-‏2022) היה 77.4%. השכר החודשי הממוצע של שכיר במשך שנת 2021 היה 8,495 ש"ח (ממוצע ארצי: 11,330 ש"ח).
זו העיר הקטנה ביותר בישראל מבחינת גודל האוכלוסייה;
להלן גרף התפתחות האוכלוסייה בעיר:
תחבורה

כביש 90, הכביש הארוך ביותר בישראל, חולף בתחומי העיר וחוצה אותה.
תחבורה > רכבת

בבית שאן הוקמה התחנה החמישית מבין שמונה התחנות המקוריות של מסילת הרכבת החיג'אזית, שנקראה "ביסאן". במהלך השנים נערכו תוכניות שונות לחידוש פעילות מסילת רכבת העמק שנבנתה על ידי העות'מאנים, אך התוכניות הבשילו לכדי ביצוע רק בראשית העשור השני של המאה ה-21. ב-16 באוקטובר 2016 נחנכה תחנת הרכבת החדשה ומסילת העמק החדשה שנבנתה בעקבות תוואי המסילה הישן, עם שינויים קלים. הרכבת מחברת בין חיפה לעפולה ובית שאן.
תחבורה > אוטובוסים

בעיר מופעלים קווי אוטובוס של חברת סופרבוס, לאחר שהחברה נבחרה בשנת 2014 לפעול באשכול העמקים, והחליפה את חברת קווים שפעלה בעיר. בספטמבר 2017, לאחר עיכובים רבים נפתח מסוף בית שאן שמרכז את האטובוסים המגיעים לעיר.
תיירות

בשנת 1990 החל פרויקט חפירות יזומות מטעם משרד התיירות, רשות הטבע והגנים, קרן קיימת לישראל, עיריית בית שאן ורשות העתיקות. כ-1,500 דונם נחפרו וחשפו את שרידיה של העיר העתיקה שחרבה. במקביל לחפירות נערכו עבודת שימור, שחזור ופיתוח. במקום נחשפו תיאטרון רומי, מקדשים, מרכזי מסחר עתיקים, מרחצאות, פסיפסים ועוד.
ביולי 2008 נחנך פרויקט חיזיון אור-קולי בשם "לילות שאן". הפרויקט, בהשקעה של עשרות מיליוני דולרים, הוא ייחודי מסוגו בארץ ובין הבודדים בעולם. המבקרים צופים בתחילה במופע אור-קולי המוקרן על הקירות החיצוניים של התיאטרון. לאחר מכן הם מסיירים במקומות המוארים באתר ובעזרת אמצעים טכנולוגיים מתקדמים (הולוגרמות, משחקי תאורה, אמצעי המחשה קוליים) "מתעוררת העיר לתחיה" כך שניתן לתור במקום ולחוש את חוויית החיים הקדומים בעיר לפני שנחרבה, בשנת 749 לספירה. החיזיון מופעל בשעות הערב, מספר פעמים בשבוע, משך 9 חודשים בשנה. האתר בכלל, והמופע האור קולי בפרט, מושכים מדי שנה אלפי תיירים.
בסמוך ליציאה מהאתר הארכאולוגי נמצא מבנה ששימש את המושל והמשטרה הטורקית בתקופה שקדמה לתקופת המנדט הבריטי. המבנה שופץ והוסב למרכז מבקרים ומופעים. בסמוך הוקם בית הארחה מפואר המאפשר לינה במקום.
בשנת 2013 הוקם במתחם התיירותי "מוזיאון בית שאן", במבנה ששימש בעבר כבית הדואר, והוקם בשנת 1937.
אלמנט תיירותי נוסף הוא שפע המעיינות הטבעיים הסובבים את העיר דוגמת גן השלושה (הסחנה), מעיין חרוד, גני חוגה, עין מודע, עין שוקק ורבים נוספים. המעיינות, רובם ככולם, פתוחים לקהל הרחב, שופעי צל ומאפשרים טבילה במים צלולים וצוננים להתרעננות מהאקלים החם המאפיין את האזור.
מאז 2012, בימי חמישי של חודשי יולי ואוגוסט מתקיים בעיר פסטיבל אוכל, מוזיקה ותרבות הנקרא "סקיתומרקט" ומושך אליו אלפי מבקרים.
חינוך ותרבות

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
בשנת 1958 נחנך בית ספר מקיף אורט אמירים בית שאן.
בשנת 1994 הוקמה ישיבה תיכונית בעיר.
בשנת 2014 הוקמה בעיר אולפנה תורנית לבנות.
בעיר מופעל המרכז לפיתוח ההון האנושי שהוקם והופעל בשנותיו הראשונות על ידי סגן ראש העיר לשעבר אל"ם (מיל') מוטי סויסה, במרכז מטפלים בנושאי חינוך, תעסוקה סיוע לעולים, תוכנית הכנה לשירות משמעותי בצה"ל הכוללת אימוני כושר קרבי, מורשת קרב, סדרות שטח וכדומה. בנוסף מרכזת המחלקה את תיאום פעילות הכנה לצה"ל ברמה העירונית יחד עם המרכז לפיתוח הון אנושי. פעילות המרכז בתחום הנוער הביאה לעליה בגיוס לצה"ל בקרב בני העיר שעמדה בשנת 2012 על 85.9%.[דרוש מקור]
בעיר פועל גרעין תורני בהכוונת הרב איתן צוקר. כמו כן קיימות בעיר ישיבת הסדר בראשות הרב שלמה שושן, ישיבה תיכונית ואולפנא.
בעיר פועלות תנועות נוער: צופים, בני עקיבא, הנוער העובד והלומד, חוגי סיירות של קק"ל, בית"ר והשומר החדש.
חינוך ותרבות > חינוך מוזיקלי

הקונסרבטוריון העירוני בית שאן פועל בשיתוף עיריית בית שאן ומשרד החינוך. בקונסרבטוריון מועברים שיעורי נגינה פרטניים בכלי נגינה, תזמורות, מקהלות, הרכבים מוזיקליים ושיעורי תאוריה.
בקונסרבטוריון ישנה מקהלה הנקראת 'מקהלת הזמיר' המייצגת כל שנה את בית שאן בהופעה מיוחדת ביחד עם עוד מקהלות מישראל וארצות הברית בניו יורק בשיתוף הסוכנות היהודית.
נכון לשנת 2020 זינק מספר התלמידים במאות אחוזים לעומת שנים עברו ותחום המוזיקה מהווה חלק מרכזי בחינוך המוזיקלי בעיר. פרויקט בית ספר מנגן פועל בבתי הספר היסודיים וכמו כן מורים מהקונסרבטריון העירוני מלמדים ומנחים הרכבים מוזיקליים בחטיבות הביניים ובתיכונים אורט "אמירים" ואורט "פסגות".
באוגוסט 2018 הסתיים השיפוץ במתחם הקונסרבטוריון העירוני בעלות של מיליון ש"ח ובנוסף הוקם אולפן הקלטות מקצועי.
בספטמבר 2019 הוקמה מגמת מוזיקה על אזורית, בית שאן- עמק המעיינות ביוזמת מנהל הקונסרבטוריון עומר גבאי ומנהל התיכון השש-שנתי אורי דויטש. המגמה מונה למעלה מ-20.[דרוש מקור]
מנהל הקונסרבטוריון העירוני החל משנת 2017 היה המוזיקאי עומר גבאי, סיים את תפקידו ביולי 2020.
ספורט

לעיר קבוצת כדורגל בשם הפועל בית שאן. הקבוצה שיחקה בליגת העל בכדורגל למשך 5 עונות בשנות ה-90, במהלכן הגיעה להשגים גדולים וכן הייתה מעורבת במשחק השרוכים השנוי במחלוקת. הקבוצה הונצחה בסרט התיעודי "בית שאן: סרט מלחמה". מאז ירדה ארבע ליגות בשמונה עונות, כאשר בסוף עונת 2005–2006 ירדה לליגה ב' והתפרקה באוגוסט 2006. בשנת 2010 נרשמה בהתאחדות קבוצה חדשה בשם "הפועל בית שאן/מסילות". נכון ל-2024 הקבוצה משתתפת בליגה א' צפון.
קבוצת הכדורסל היחידה בעיר, מכבי בקעת בית שאן, משחקת בליגה ב' נכון לשנת 2024.
עיריית בית שאן > ראשי המועצה המקומית

שלמה פדר 1949 - 1950
נח מרדינגר 1950 - 1951
משה בן יעקב 1951 - 1952
דב אריאב 1952 - 1955
אפרים דובק 1955 - 1963
יצחק שמש 1963 - 1965
יעקב מכלוף 1963 - 1970
יעקב שריבום 1970 - 1973 - יושב-ראש ועדה קרואה
יצחק קינן 1973 - 1982
שלמה בן לולו 1983 - 1998
עיריית בית שאן > ראשי העיר

פיני קבלו 1998 - 2003
ז'קי לוי 2003 - 2013
רפאל בן שטרית 2013 - 2018
ז'קי לוי 2018 - 2024
נועם ג'ומעה 2024
סמל העיר

סמל העיר הנוכחי נבחר בשנת 1983 וכולל את המרכיבים הבאים:
עץ התמר: העץ נפוץ מאוד בנוף הטבעי של בקעת בית שאן בזכות האקלים החם וריבוי המעיינות. התמר הוא גם הסמל של שבט מנשה.
קווים מפותלים בצבע כחול: מסמל את שפע המים.
מחתה, שופר ומנורה: סמלים יהודיים שנמצאו ברצפת הפסיפס בבית הכנסת בתל אצטבה שבצפון העיר.
תיאטרון רומי: התגלה בחפירות העיר העתיקה ומתוארך לסוף המאה השנייה לספירה.
קיר אבן: מסמל את החומה הביזנטית שהקיפה את העיר.
הרים: הנוף הנשקף מהעיר ומעמק בית שאן – הרי הגלעד במזרח, הרי הגלבוע במערב ורמות יששכר מצפון.
הכתובת בעברית קדומה מברכת מנשה: השבט אשר בנחלתו שכנה העיר, "ממגד שמים מעל ומתהום רובצת תחת".
הכתובת "זו בית שאן": מבראשית רבה.
אקלים ומזג אויר

בית שאן נחשבת היא העיר החמה ביותר במדינת ישראל. הטמפרטורה הממוצעת בשיא הקיץ (יולי - אוגוסט) נעה בין 37 ל-45 מעלות, הדבר נובע בעיקר ממיקומה הגאוגרפי הנתון בעמק בית שאן בין הר הירדן ממזרח, הר הגלבוע ממערב ורמות יששכר מצפון (ועיין ערך אקלים בקעת הירדן מדוע הוא מאופיין בחום קיצוני).
גלריה

דגם של בית שאן העתיקה
התיאטרון בבית שאן העתיקה
עתיקות בית שאן, מבט ממרומי התל
מבט אווירי על התיאטרון העתיק
רחוב פלאדיוס בעיר העתיקה, ובקצהו התל
המרחצאות בעתיקות בית שאן
בית השימוש העתיק שליד התיאטרון הרומי בעתיקות בית שאן
שכונה בעיר, מאחורי רחוב ההסתדרות, בשנות ה-70
המרכז המסחרי בעיר בשנות ה-70. בוריס כרמי, אוסף מיתר, הספרייה הלאומית
מבט ממערב על בקעת בית שאן והעיר
לקריאה נוספת

גדעון פוקס, יוון בארץ ישראל, בית שאן בתקופה ההלניסטית והרומית, ירושלים, תשמ"ג
גדעון פוקס, ‏ייסודה של סקיתופוליס, קתדרה 8, יולי 1977
גדעון פוקס, ‏סקיתופוליס, קתדרה 17, אוקטובר 1980, עמ' 39-24
יורם צפריר וגדעון פרסטר, ‏מסקיתופוליס לביסאן: שינויים בתפיסת העיור של בית-שאן בתקופה הביזנטית והערבית, קתדרה 64, תמוז תשנ"ב, יולי 1992
יהודית טורנהיים ואשר עובדיה, ‏דיוניסוס בבית-שאן, קתדרה 71, מרץ 1994, עמ' 34-22
אליאס ח'מיס, ‏שתי כתובות בפסיפסי קיר מהתקופה האומיית בבית שאן, קתדרה 85, אוקטובר 1997
רינת מירז-בן נון וגדעון ביגר, בית שאן המחודשת בסוף התקופה העות'מאנית ובתקופת השלטון הבריטי. המחלקה לגאוגרפיה, אונ' תל אביב
מוסטפא עבאסי, בית שאן בימי המנדט הבריטי 1918-1948, עיונים בתקומת ישראל, כרך 25 (2015)
ראובן גפני, נקודה עברית בבית שאן, קהילה יהודית בעיר ערבית בשלהי התקופה העות'מאנית ובתקופת המנדט, הוצאת מאגנס, 2018
ראובן גפני, בעיר הקודש ביסאן, מגזין סגולה, אוגוסט 2018
M.Avi-Yonah, Greek and Latin Inscriptions from Jerusalem and Beisan, QDAP 8, 1939
Alla Stein, Rosa Last, Ala Antiana in Scythopolis. A New inscription From Beth-Shean, ZPE 81, (1990), 224-228
You'll Be in My Heart

"You'll Be in My Heart" (בעברית: "אתה אצלי בלב") הוא שיר של פיל קולינס, מתוך סרט ההנפשה של דיסני משנת 1999, "טרזן". הוא הופיע בפסקול הסרט ובאוספים שונים אחרים של דיסני. בפסקול מופיעה גם גרסה של הסינגל בביצועה של גלן קלוז.
גרסת דמו עם קולינס מנגן בפסנתר ושר מוצגת כבונוס במהדורה הכפולה המיוחדת של טרזן, יחד עם "I Will Follow", "Celebration", "6/8 Demo" ו-"Rhythm Piece" שהפכו ל-"Strangers Like Me", "Son of Man" ו"Trashin' the Camp".
את הקליפ לשיר ביים קווין גודלי.
פיל קולינס הקליט את השיר גם בצרפתית ("Toujours dans mon cœur"), גרמנית ("Dir gehört mein Herz"), איטלקית ("Sei inside me") וספרדית ("En mi corazón vivirás") מלבד אנגלית.
את השיר בגרסה העברית ("אתה אצלי בלב") ביצע הזמר מומי לוי בליווי אפי בן ישראל.
הפקה

קולינס נשכר במקור על ידי דיסני בשנת 1995 ככותב שירים, אך נבחר מפני שהיה מתופף בהתחלה ובהתחשב בהיסטוריה שלו כמתופף של להקת הרוק ג'נסיס, קולינס פנה לצוות ההפקה של דיסני, ש"רצו מוזיקת ג'ונגל חזקה שתלווה את הרפתקאותיו של טרזן". בתחילת ההפקה, הבמאים קווין לימה וכריס באק החליטו לא ללכת בעקבות המסורת המוזיקלית של דיסני בכך שהדמויות שרו, ובמקום זאת, פיל קולינס מבצע את השירים בסרט ומשמש כקריין. הבחירה בקולינס, אמן עכשווי פופולרי ומבוסס, הובילה את יכולתו לכתוב ולהקליט את חמשת השירים המקוריים בסרט. ה"בלדה" הזו היא אחד מהשירים המקוריים שכתב לסרט, ובסופו של דבר הוא ביצע גם את השיר הזה.
השיר, שנכתב במקור לבתו לילי נקרא "Lullaby", משמש בסצנה שבה אמו המאמצת של טרזן, הגורילה קאלה, שרה שהתינוק שלה צריך להפסיק לבכות כי היא תגן ותשמור עליו. היא אומרת שהכל יהיה בסדר והיא אומרת לו ש"אתה תהיה בליבי תמיד". השיר עוסק ב"איך אהבה היא קשר שאי אפשר לשבור".
בסרט, השיר מסתיים בבית הראשון, הגרסה המלאה של השיר באלבום הפסקול מציינת שאחרים לא מבינים למה אמא וילד כל כך שונים יכולים לאהוב אחד את השני. נאמר לילד שהוא חייב להיות חזק גם אם ההורה לא איתו. השיר הוא אחד משני השירים היחידים בסרט שחלקם מבוצע על ידי דמות ממשית בסרט (השני הוא "Trashin 'the Camp" ותפקידן של הדמויות נחשב לשירת סקאט). שאר השירים בוצעו על ידי קולינס עצמו והוכנסו לסרט. השיר המלא מושמע במהלך כתוביות הסיום.
במחזמר של 2006, השיר מבוצע על ידי קאלה עם אנסמבל המופע, בעוד ביצוע חוזר של קאלה וטרזן כשטרזן "מחליט להצטרף לעולם האנושי".
דירוגים ברשימות

| ארגון | רשימה | מיקום | מקור |
| --- | --- | --- | --- |
| בילבורד | 100 שירי דיסניוורס הגדולים בכל הזמנים | 34 |  |
מיקומי שיא

|   ‏‏‏  מצעדים ודירוגים> מדינה |   ‏‏‏  מצעדים ודירוגים> מצעד |   ‏‏‏  מצעדים ודירוגים> מיקום שיא |   ‏‏‏  מצעדים ודירוגים>  |
| --- | --- | --- | --- |
|  אוסטריה | Ö3 אוסטריה טופ 40‏ | 30  |  |
|  אוסטרליה | מצעד הסינגלים האוסטרלי | 43  |  |
|  איסלנד | הפלייליסט | 35  |  |
|  אירופה | אירופה הוט 100 | 69  |  |
|  ארצות הברית | בילבורד הוט 100 | 21  |  |
|  ארצות הברית | מצעד השירים העכשוויים למבוגרים | 1  |  |
|  ארצות הברית | מצעד 40 השירים למבוגרים | 21  |  |
|  גרמניה | GfK – טופ 100 | 20  |  |
|  הולנד | מצעד 40 הסינגלים ההולנדיים | 37  |  |
|  הממלכה המאוחדת | מצעד הסינגלים הבריטי | 17  |  |
|  הממלכה המאוחדת | מצעד שירי האינדי | 7  |  |
|  ניו זילנד | המצעד הניו זילנדי הרשמי | 13  |  |
|  סקוטלנד | מצעד הסינגלים הסקוטי | 15  |  |
|  פלנדריה | אולטראטופ 50 | 34  |  |
|  צ'כיה | ČNS IFPI | 6  |  |
|  קנדה | קנדה הוט 100 | 16  |  |
|  קנדה | מצעד השירים העכשוויים למבוגרים | 1  |  |
|  שווייץ | המצעד השווייצרי | 24  |  |
מיקומי שיא > מצעדים שנתיים

|   ‏‏‏  1999> מדינה |   ‏‏‏  1999> מצעד |   ‏‏‏  1999> מיקום שיא |   ‏‏‏  1999>  |
| --- | --- | --- | --- |
|  ארצות הברית | בילבורד הוט 100 | - |  |
|  ארצות הברית | מצעד השירים העכשוויים למבוגרים | 3 |  |
|  קנדה | קנדה הוט 100 | - |  |
|  קנדה | מצעד השירים העכשוויים למבוגרים | 3 |  |
|   ‏‏‏  2000> מדינה |   ‏‏‏  2000> מצעד |   ‏‏‏  2000> מיקום שיא |   ‏‏‏  2000>  |
| --- | --- | --- | --- |
|  ארצות הברית | בילבורד הוט 100 | - |  |
|  ארצות הברית | מצעד השירים העכשוויים למבוגרים | 8 |  |
מיקומי שיא > תארים

| מדינה | תואר | עותקים |
| --- | --- | --- |
| בריטניה (BPI) | זהב | 400,000 |
אלבום בכורה

אלבום בכורה מציין את ההקלטה הקולית או הרישום הראשוניים של זמר, להקה או פזמונאי שיוצאים לאור וזמינים למכירה, הורדה או הפצה. אלבומי בכורה הם אלבומים מוזיקליים אשר מכילים קטעי מוזיקה אינסטרומנטלית (יצירות), לרוב מוזיקה קלאסית או אופרה, או קטעי מוזיקה עם מילים ושירה. המונח מדויק יותר במקרה של פזמונאי המפרסם אסופת שירים מאשר שירים בודדים, כאשר במקרים של זמר או להקה ההקלטה הקולית הראשונה היא לעיתים שיר ולא אלבום, אם כי לרוב השיר נכלל באלבום והופך לסינגל מוביל.
אלבומים רבים, בעיקר אלבומי בכורה, גם בארץ וגם בעולם, נקראים על שם האמן או כוללים את השם שלו או חלק ממנו. "מנהג" זה קורה מכיוון שהאמנים מרגישים שהאלבום מייצג את הלהקה, את המוזיקה או את המסר שלה. באלבומי הבכורה, או מאוחר יותר בקריירה של הלהקה, אלבום בעל שמו של האמן הוא הצהרה שאומרת: "זה מי שאנחנו". אמנים עושים זאת מכמה סיבות נוספות, כגון, כדי ליצור רושם ראשוני טוב, לקבוע מי האמן במהירות וביעילות וכדי להקל על זכירת השם של האמן. דוגמאות בולטות לכך הן Queen ו-Queen II של קווין, David Bowie ו-David Bowie של דייוויד בואי, Taylor Swift של טיילור סוויפט, Selena של סלינה, ריטה של ריטה, Spice של ספייס גירלז, The Doors של הדלתות, Maddona של מדונה, Whitney Houston של ויטני יוסטון, Led Zeppelin III, Led Zeppelin II, Led Zeppelin ו-Led Zeppelin IV של לד זפלין, Boston של בוסטון, The Voice of Frank Sinatra של פרנק סינטרה ו-5 Seconds of Summer של ‎5 Seconds of Summer
לעיתים רחוקות יותר, אף אלבומים שאינם אלבומי הבכורה נקראים על שם האמן, כפי שקרה עם האלבום Metallica של להקת ההבי מטאל מטאליקה, היהודים של היהודים, Shakira של שאקירה, The Neighborhood של הנייברהוד, Deep Purple של דיפ פרפל, Elton John של אלטון ג'ון ו-The Beatles של הביטלס.
היסטוריה

האלבום הראשון אי פעם בהיסטוריה הוקלט על גבי תקליט בשנת 1881 על ידי ממציא התקליט והמכשיר לנגינתו, הגרמופון, אמיל ברלינר. האלבום כלל בתוכו 7 שירים באורך של דקה עד 2 דקות ולעולם לא יצא למכירה. התקליט המקורי הושמד על ידי ברלינר, אך היסטוריון קול שיחזר את ההקלטה ב-2012.
בשנת 1894 חברת ברלינר גרמופון הקליטה והפיצה את האלבום המסחרי הראשון, אף הוא על גבי תקליט. האופרה הראשונה שהוקלטה במלואה הייתה "ארנאני" בשנת 1903, והסימפוניה החמישית של בטהובן בניצוחו של ארתור ניקיש ב-1913 הייתה היצירה הראשונה של תזמורת שהוקלטה באורך מלא.
בהמשך המאה ה-20 ולאחר תקופת התקליטים ואריכי-הנגן, השימוש בקלטת שמע הפך פופולרי. בתחילת שנות ה-80 של המאה ה-20 התקליטור תפס את מקומה, ובשנת 1981 הופץ באופן מסחרי אלבום הבכורה הראשון על גבי תקליטור, Business as Usual של להקת הפופ-רוק "Men at Work". מתחילת העשור השני של המאה ה-21 הצטמצם השימוש בתקליטור בעקבות התפתחות האינטרנט והנוחות שבהעברת מידע דרכו, ונכון לעשור השני של המאה ה-21 ההורדות הדיגיטליות הן שהפכו נפוצות.
אלבומי הבכורה הנמכרים ביותר > בעולם

| שם האומן | שם האלבום | שנת יציאה | סוגה | סך כל מכירות (במיליונים) |
| --- | --- | --- | --- | --- |
| גאנז אנד רוזס | Appetite for Destruction | 1987 | הארד רוק • הבי מטאל • גלאם מטאל | 30.8 |
| לינקין פארק | Hybrid Theory | 2000 | נו מטאל • ראפ מטאל • מטאל אלטרנטיבי | 27 |
| נורה ג'ונס | Come Away with Me | 2002 | פופ • בלוז • ג'אז • פולק • קאנטרי | 27 |
| ויטני יוסטון | Whitney Houston | 1985 | פופ • R&B • דאנס • נשמה | 25 |
| בריטני ספירס | ...Baby One More Time | 1999 | פופ • טין פופ • דאנס-פופ | 25 |
| ג'ורג' מייקל | Faith | 1987 | פופ רוק • פופ • וייט סול • AC | 25 |
| אייס אוף בייס | Happy Nation | 1992 | פופ • יורופופ • דאנס-פופ • טכנו • פיוז'ן רגאיי | 24 |
| ספייס גירלז | Spice | 1996 | פופ • טין פופ • דאנס | 23 |
| בוסטון | Boston | 1976 | הארד רוק • רוק מתקדם | 20 |
אלבומי הבכורה הנמכרים ביותר > בישראל

| שם האומן | שם האלבום | שנת יציאה | סוגה | סך כל עותקים |
| --- | --- | --- | --- | --- |
| ריטה | ריטה | 1986 | פופ | למעלה מ-150,000 עותקים |
| הפרויקט של עידן רייכל | הפרויקט של עידן רייכל | 2002 | פופ • עולם | למעלה מ-120,000 עותקים |
| מאיה בוסקילה | סיפור מכור | 2004 | פופ | למעלה מ-80,000 עותקים |
| מירי מסיקה | מירי מסיקה | 2005 | פופ • אתני | למעלה מ-80,000 עותקים |
| אתי אנקרי | רואה לך בעיניים | 1990 | יהודי • רוק • פופ | למעלה מ-80,000 עותקים |
| שרית חדד | ניצוץ החיים | 1995 | ישראלי | למעלה מ-80,000 עותקים |
ראו גם

סינגל בכורה
הערות שוליים

↑  Self-Titled Album, TV Tropes
↑  Jordan Henrie, Why Are Albums Self-Titled?, Ennui Magazine (באנגלית אמריקאית)
1 2  This Is the Oldest Record In History—Scanned and Recreated From a Photo
↑  First CD releases
↑  Viva Santana!, Deccan Herald, ‏2012-11-17 (באנגלית) (ארכיון)
↑  LINKIN PARK ANNOUNCED AS SATURDAY HEADLINER + FALL OUT BOY AS MAIN SUPPORT | Download Festival 2015, web.archive.org, ‏2014-10-20
↑  Neil McCormick, 'Fame happened too fast': Norah Jones on life after Come Away With Me, The Sydney Morning Herald, ‏2016-09-27 (באנגלית) (ארכיון)
↑  Dan Hyman, Dan Hyman, Clive Davis Talks New Career-Spanning Doc, Whitney Houston's Brilliance, Rolling Stone, ‏2017-10-03 (באנגלית אמריקאית)
1 2  The 50 best-selling albums ever | NME, NME | Music, Film, TV, Gaming & Pop Culture News, ‏2010-11-12 (באנגלית בריטית) (ארכיון)
↑  Keith Murphy, Keith Murphy, The Curious Case Of Britney Spears: 5 Reasons Why The Princess of Pop Rules, VIBE.com, ‏2011-02-11 (באנגלית אמריקאית)
↑  George Michael’s Listen Without Prejudice turns 25, Music-News.com (באנגלית אמריקאית)
↑  Copied to clipboardClick to copy, George Michael: Why He Turned His Back on Fame, and the 'Faith'-like Songs He Recorded Before His Death, Billboard (באנגלית)
↑  Happy Nation, Ace of Base (באנגלית אמריקאית)
↑  Alex Fletcher, Ace Of Base announce reunion tour, Digital Spy, ‏2007-10-26 (באנגלית בריטית) (ארכיון)
↑  Spice Girls | Rolling Stone, web.archive.org, ‏2017-12-06
↑  Gil Kaufman, Brad Delp, Singer For '70s Rock Icons Boston, Died Virtually Anonymous, MTV News (באנגלית) (ארכיון)
↑  "לאחר 30 שנות קריירה: אוסף להיטים ראשון לריטה! - מוזיקה נטו". מוסיקה נטו. אורכב מ-המקור ב-2018-05-19. נבדק ב-2018-05-18.
1 2  אילו אלבומים הם הנמכרים ביותר?
↑  טל פרי, ‏השמועות על מותו היו מוקדמות, באתר ‏מאקו‏, 4 בדצמבר 2008
↑  התו השמיני, באתר www.tav8.co.il (ארכיון)
↑  David Saban - dotbox solutions, שרית חדד - האתר הרשמי | Sarit Hadad - Official Site, באתר www.sarit-hadad.com (ארכיון)
ג'ינה לי נולין

| --- | --- |

ג'ינה לי נולין, 2018
 לידה:  29 בנובמבר 1971 (בת 53) דולות', ארצות הברית 
 שם לידה:  Gena Lee Nolin 
 מדינה:  ארצות הברית 
 תקופת הפעילות:  מ-1994 
 עיסוק:  שחקנית טלוויזיה, דוגמנית
 בן או בת זוג:  Cale Hulse (2004–?) 
 http://www.officialgenaleenolin.com/
 פרופיל ב-IMDb
 
ג'ינה לי נולין (באנגלית: Gena Lee Nolin; נולדה ב-29 בנובמבר 1971) היא שחקנית ודוגמנית אמריקאית. ידועה במיוחד בזכות גילום הדמות נילי קאפשו בסדרה "משמר המפרץ" אשר הייתה אחת מתוכניות הטלוויזיה הנצפות ביותר בעולם בשנות ה-90.
ביוגרפיה

נולין נולדה וגדלה בעיר דולות' שבמינסוטה. במהלך השנה האחרונה שלה בתיכון היא עברה יחד עם משפחתה ללאס וגאס שבנבדה. בלאס וגאס היא החלה לעסוק בתחילה בדוגמנות. בתחילה נולין הצליחה לזכות בתחרויות יופי שונות, כולל תחרות "Look of the Year" של פורד מודלס וסוכנות הדוגמנות עלית, ותחרות "Miss Barbizon USA". נולין זכתה בחשיפה ניכרת בזכות הזכיות הללו ובעקבות כך הופיעה בהמשך בפרסומות להום דיפו, סטארבורסט, יונדאי, לוי שטראוס וסווטש.
בשנת 1994 הפכה לאחת מהדוגמניות בשעשועון הטלוויזיה האמריקני הפופולרי "The Price Is Right". בהמשך של אותה השנה גילמה את דמותה של הדוגמנית סנדי באופרת הסבון "צעירים חסרי מנוח".
בשנת 1995 הצטרפה לצוות השחקנים הראשי בסדרה המצליחה "משמר המפרץ", בה היא גילמה את הדמות של המצילה המרדנית נילי קאפשו. הסדרה הייתה באותה העת אחת מסדרות הטלוויזיה הנפצות ביותר בעולם והיא תרמה רבות לפרסום הרב לו נולין זכתה בשנות ה-90. נולין עזבה את משמר המפרץ לבסוף בשנת 1998.
בין השנים 2000 ל-2002 נולין כיכבה בתפקיד הראשי בסדרת הפנטזיה-פעולה "Sheena" אשר הייתה מבוססת על דמות קומיקס בעלת אותו השם.
לאורך השנים הייתה לנולין קריירת דוגמנות מצליחה והיא הופיעה לעיתים רבות במגזינים לגברים שונים בהם מקסים, פלייבוי ו-FHM. בשנת 2001 היא הצטלמה בעירום למהדורת חג המולד של מגזין פלייבוי. כמו כן, בשנת 2001 נכללה ברשימת הנשים הסקסיות ביותר בעולם של מגזין FHM.
באוקטובר 2013 נולין הוציאה לשווקים את הספר "Beautiful Inside and Out, Conquering Thyroid Disease with a Healthy, Happy, "Thyroid Sexy" Life"‏ אשר עסק בין היתר בהתמודדותה האישית עם מחלת בלוטת התריס.
חיים אישיים

נולין נישאה לגרג פאלמן ב-27 בנובמבר 1993. לבני הזוג נולד בן אחד לפני שהם התגרשו בשנת 2001. בשנת 2004 נולין התחתנה עם שחקן ההוקי לשעבר קאל הולס. לבני הזוג נולדו בהמשך שני ילדים.
פילמוגרפיה > סרטים

| שנה | שם הסרט | תפקיד | הערות |
| --- | --- | --- | --- |
| 1998 | Baywatch: White Thunder at Glacier Bay | Neely Capshaw |  |
| 1999 | The Underground Comedy Movie | Marylin |  |
| 2003 | Baywatch: Hawaiian Wedding | Neely Capshaw | סרט טלוויזיה |
| 2016 | Sharknado: The 4th Awakens | Neely Capshaw | סרט טלוויזיה |
| 2017 | Killing Hasselhoff | בתפקיד עצמה |  |
| 1998 | That's Incredible! | מארחת | סרט טלוויזיה |